OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Reaktor z visokim fluksom (v nadaljnjem besedilu: HFR) je raziskovalni objekt s sedežem v Pettnu (Nizozemska), ki je v skladu s sporazumom, sklenjenim leta 1961 s Kraljevino Nizozemsko za obdobje 99 let, na razpolago Evropski skupnosti za atomsko energijo (Euratom), ki jo zastopa Komisija. Komisija se je v skladu s tem sporazumom v imenu Skupnosti zavezala, da bo zgradila potrebne zmogljivosti in zagotovila dodatno opremo za „optimalno izrabo“ teh zmogljivosti (vključno s HFR). Od leta 1967 reaktor s pooblastilom Komisije-JRC upravlja nizozemska skupina za jedrske raziskave in svetovanje (Nuclear Research and Consultancy Group – NRG), in sicer v skladu s pogodbo o sodelovanju na podlagi sporazuma o lokaciji iz leta 1961.

HFR je do leta 1971, ko je bil na podlagi člena 7 Pogodbe Euratom spremenjen v dodatni program, deloval kot program Skupnosti, v katerega so bili vključeni programi Skupnosti, financirani iz proračuna Skupnosti. Od takrat pa HFR deluje v okviru več zaporednih dodatnih programov, pri katerih v različnih sestavah sodelujejo različne države članice.

Prek raziskovalnega programa, ki ga financirata dve ali več držav članic, HFR za namene eksperimentiranja zagotavlja stalen in zanesljiv tok nevtronov. Preiskovana področja v okviru dodatnih programov so: znanost jedrskih snovi in goriva z namenom izboljšanja varnosti jedrskih reaktorjev (fisijskih in fuzijskih), preiskave obvladovanja staranja in življenjske dobe reaktorja, raziskovanje naprednih gorivnih ciklusov in ravnanje z odpadki. Reaktor z visokim fluksom je tudi izobraževalna ustanova za strokovnjake na doktorskem in podoktorskem študiju, ki opravljajo raziskave v okviru nacionalnih ali evropskih programov.

Sedanji dodatni program je bil sprejet 29. maja 2017 za štiri leta (2016–2019) (Sklep Sveta (Euratom) 2017/956 – UL L 144/23, 7.6.2017). Program za Evropsko skupnost za atomsko energijo izvaja Skupno raziskovalno središče. Prispevek za dodatni raziskovalni program 2016–2019 sta zagotovili dve sodelujoči državi članici – Nizozemska in Francija, in sicer v skupnem znesku 30,2 milijona EUR. Navedeni znesek vključuje rezervacije za letne prispevke za sklad za razgradnjo reaktorja. Sedanji dodatni raziskovalni program se bo iztekel 31. decembra 2019.

Reaktor se uporablja tudi za komercialno izdelavo radioizotopov (pod pristojnostjo upravljavca) za več kot 60 % od 10 milijonov medicinskih diagnoz, opravljenih v Evropi vsako leto. Je pomemben dobavitelj za evropska radiofarmacevtska podjetja na tem področju. Poleg tega lahko zaradi njegove lokacije njegovi proizvodi hitro pridejo v evropske medicinske centre. To je bistveno za večino trenutno uporabljanih kratkoživih izotopov.

Ta predlog sklepa Sveta zadeva novi štiriletni program za delovanje reaktorja z visokim fluksom (2020–2023) na podlagi raziskovalnih dejavnosti Nuclear Research and consultancy Group – NRG (v imenu Nizozemske) in Commissariat à l'énergie atomique et aux énergies alternatives – CEA (v imenu Francije). Če bo reaktor z visokim fluksom še naprej redno obratoval in bo redno vzdrževan, bo prispevek za dodatni raziskovalni program 2020–2023 znašal 27,854 milijona EUR v štiriletnem obdobju. Navedeni znesek bo vključeval rezervacije za letne prispevke za sklad za razgradnjo reaktorja. Če bo upravljavec NRG v obdobju 2020–2023 nacionalnim varnostnim organom pred prijavo varnega ohranitvenega stanja predložil uradno obvestilo o dokončni zaustavitvi, bodo preostala plačila in zahtevki za dodelitev sredstev Komisije začasno ustavljeni.